CELEX: 62015CN0473
Language: et
Date: 2015-09-07 00:00:00
Title: Kohtuasi C-473/15: Eelotsusetaotlus, mille on esitanud Bezirksgericht Linz (Austria) 7. septembril 2015 – Peter Schotthöfer & Florian Steiner GbR versus Eugen Adelsmayr

7.12.2015   
            
            
               ET
            
            
               Euroopa Liidu Teataja
            
            
               C 406/15
            
         Eelotsusetaotlus, mille on esitanud Bezirksgericht Linz (Austria) 7. septembril 2015 – Peter Schotthöfer & Florian Steiner GbR versus Eugen Adelsmayr
   (Kohtuasi C-473/15)
   (2015/C 406/16)
   Kohtumenetluse keel: saksa
   
      Eelotsusetaotluse esitanud kohus
   
   Bezirksgericht Linz
   
      Põhikohtuasja pooled
   
   
      Hageja: Peter Schotthöfer & Florian Steiner GbR
   
      Kostja: Eugen Adelsmayr
   
      Eelotsuse küsimused
   
   
            
               1.
            
            
               Kas ELTL artiklis 18 sätestatud diskrimineerimise keelu põhimõtet tuleb tõlgendada nii, et juhul, kui liikmesriik on oma õigussüsteemis kehtestanud sellise normi nagu Saksa põhiseaduse artikli 16 lõige 2 Saksamaa Liitvabariigi jaoks, mis näeb ette riigi kodanike kolmandatesse riikidesse väljaandmise keelu, tuleb seda kohaldada ka muude liikmesriikide kodanike suhtes, kes asjaomases liikmesriigis viibivad?
            
         
            
               2.
            
            
               Kas Euroopa Liidu põhiõiguste harta artikli 19 lõiget 2 ja artiklit 47 tuleb tõlgendada nii, et Euroopa Liidu liikmesriik peab tagasi lükkama kolmanda riigi esitatud väljaandmistaotluse, mis puudutab asjaomase liikmesriigi territooriumil viibivat liidu kodanikku, kui väljaandmistaotluse aluseks olev kriminaalmenetlus koos kolmandas riigis tehtud tagaseljaotsusega ei olnud kooskõlas rahvusvahelises õiguses kehtiva miinimumstandardiga ja liidu avaliku korra tingimatute põhimõtetega (ordre public) ning õiglase kohtumenetluse põhimõttega?
            
         
            
               3.
            
            
               Viimaks kerkib küsimus, kas Euroopa Liidu põhiõiguste harta artiklis 50 sätestatud ja Euroopa Kohtu praktikas tunnustatud põhimõtet ne bis in idem tuleb tõlgendada nii, et esimese süüdimõistmise korral kolmandas riigis ja menetluse järgneva peatamise puhul menetluse jätkamiseks aluse puudumise korral Euroopa Liidu liikmesriigis on takistatud kriminaalmenetluse jätkamine kolmandas riigis?
            
         
            
               4.
            
            
               Kas juhul, kui vastus ühele kolmest küsimusest (1.-3.) on jaatav, tuleb eelkõige Euroopa Liidu põhiõiguste harta artiklit 6 („Õigus vabadusele”) tõlgendada nii, et liidu kodanikku ei või kolmanda riigi väljaandmistaotluse korral ka vahi alla võtta?